## Pravilnik o uvjetima i načinu korištenja sredstava naknade koja se plaća zbog promjene namjene poljoprivrednog zemljišta

### NN 50/1999 (21.5.1999.), Pravilnik o uvjetima i načinu korištenja sredstava naknade koja se plaća zbog promjene namjene poljoprivrednog zemljišta

# MINISTARSTVO POLJOPRIVREDE I ŠUMARSTVA REPUBLIKE HRVATSKE

Na temelju članka 27. stavka 3. Zakona o poljoprivrednom
zemljištu - pročišćeni tekst (»Narodne
novine«, br. 54/94 i 48/95), ministar poljoprivrede i šumarstva
donosi

## PRAVILNIK

### O UVJETIMA I NAČINU KORIŠTENJA SREDSTAVA NAKNADE KOJA SE PLAĆA ZBOG PROMJENE NAMJENE POLJOPRIVREDNOG ZEMLJIŠTA

Članak 1.

Ovim Pravilnikom propisuje se način i uvjeti za korištenje
sredstava ostvarenih uplatom naknade koja se plaća zbog
promjene namjene poljoprivrednog zemljišta (u daljnjem tekstu:
sredstva naknade).

Članak 2.

Pravo korištenja sredstava naknade imaju sve pravne i fizičke
osobe vlasnici poljoprivrednog zemljišta koje se bave poljoprivrednom
proizvodnjom (u daljnjem tekstu: korisnici sredstava naknade)
sa sjedištem odnosno prebivalištem u Republici Hrvatskoj.

Članak 3.

Sredstva naknade koriste se za programe i mjere osposobljavanja
neplodnog zemljišta i povećanja proizvodne sposobnosti
ostalog poljoprivrednog zemljišta (u daljnjem tekstu: program
uređenja zemljišta).

Pod programom uređenja zemljišta iz stavka 1. ovog članka
smatraju se hidromelioracije, agromelioracije i kupnja poljoprivrednog
zemljišta u svrhu grupiranja zemljišta u veće
i pravilnije čestice radi njegovog ekonomičnijeg
iskorištavanja.

Najviši iznosi kreditnih sredstava koji se mogu odobriti
u svrhe iz stavka 2. ovog članka jesu:

- ha hidromelioracije 23.000,00 kn/ha,

- za agromelioracije 18.000,00 kn/ha,

- za okrupnjavanje 10.000,00 kn/ha.

Članak 4.

Učešće sredstava kredita u predračunskoj
vrijednosti iznosi do 100%.

Najveći iznos kredita koji se može odobriti fizičkim
osobama je 230.000,00 kn, a pravnim osobama 460.000,00 kn.

Članak 5.

Za slučaj da nema programa uređenja zemljišta
iz članka 3. stavka 2. odnosno zahtjeva iz članka
10. ovoga Pravilnika, privremeno neiskorištena sredstva naknade
može Ministarstvo poljoprivrede i šumarstva staviti
na tržište novca radi očuvanja njegove realne
vrijednosti.

U slučaju potrebe za financiranjem interventnih mjera u
poljoprivredi koje poduzima Vlada Republike Hrvatske i Ministarstvo
poljoprivrede i šumarstva, raspoloživa, neiskorištena
sredstva Fonda, na prijedlog ministra poljoprivrede i šumarstva
mogu se usmjeriti za financiranje tih interventnih mjera u obliku
kratkoročnih zajmova.

Kamatna stopa za kratkoročni zajam iz stavka 1. ovoga članka
utvrđuje se u visini eskontne stope uvećane za jedan
postotni poen.

Rok otplate može iznositi najviše 11 (jedanaest) mjeseci,
a otplata se vrši jednokratno nakon isteka odobrenog roka.

Članak 6.

Kreditiranje programa uređenja zemljišta sredstvima naknade
odobrava se uz sljedeće uvjete:

1. razdoblje mirovanja otplate je tri godine,

2. kamatna stopa utvrđuje se u visini od 6% godišnje,

3. najmanji iznos kredita je 15.000,00 kuna,

4. otplata je u godišnjim anuitetima,

5. krajnji rok za korištenje kredita je 90 dana,

6. krajnji rok za završetak radova je jedna godina,

7. rokovi otplate kredita su sljedeći:

|  |  |  |  |
| --- | --- | --- | --- |
| Visina kredita | Agro-   melioracije  (godine) | Okrup-  njavanje  (godine) | Hidromelioracije i  okrupnjavanje s  hidromelior. (godine) |
| 15.000,00-40.000,00 kn | 5 | 8 | 8 |
| 40.000,00-150.000,00 kn | 6 | 8 | 9 |
| više od 150.000,00 kn | 7 | 8 | 10 |

Članak 7.

Kamata za vrijeme korištenja kredita i razdoblje mirovanja
obračunava se u visini redovne kamate, dodaje iznosu iskorištenog
kredita te zajedno čine osnovicu za utvrđivanje anuiteta.

Razdoblje mirovanja otplate dodaje se na rokove otplate iz članka
6. točke 7.

Zatezna kamata za dospjele, a nenaplaćene obveze po kreditu
obračunavat će se u visini zakonom propisane.

Članak 8.

Ukoliko program predviđa više namjena ulaganja, primijenit
će se rok vraćanja kredita prema namjeni za koju je
rok vraćanja povoljniji.

Članak 9.

Zahtjev za kreditiranje programa uređenja zemljišta podnosi
se po objavljenom pozivu Ministarstva poljoprivrede i šumarstva.

Članak 10.

Zahtjev za kredit za uređenje zemljišta (agromelioracije
i hidromelioracije) mora sadržavati:

1. podatke o investitoru,

2. investicijski program s predmetom ulaganja i predračunskom
vrijednošću,

3. mišljenje Hrvatskog zavoda za poljoprivrednu savjetodavnu
službu,

4. izvadak iz zemljišne knjige za zemljište na kojem
se programom predviđa uređenje,

5. izdavak iz zemljišne knjige za nekretninu na kojoj će
se provesti založno pravo u korist Ministarstva poljoprivrede
i šumarstva,

Pravne osobe prilažu i:

6. bilancu i račun dobiti i gubitka, BON-1 i BON-2,

7. izvod iz registra ovjeren od nadležnog trgovačkog
suda.

Zahtjev za kreditiranje kupovine zemljišta radi okrupnjavanja
posjeda mora sadržavati:

1. podatke o investitoru,

2. poslovni plan korištenja zemljišta koje se kupuje,

3. predugovor o kupovini zemljišta,

4. katastarski plan s prikazom vlastitog zemljišta te zemljišta
koje se kupuje,

5. izvadak iz zemljišne knjige za nekretninu na kojoj će
se provesti založno pravo u korist Ministarstva poljoprivrede
i šumarstva,

6. mišljenje Hrvatskog zavoda za poljoprivrednu savjetodavnu
službu.

Članak 11.

Odluku o objavi poziva iz članka 9. ovoga Pravilnika, ocjenu
programa uređenja zemljišta te odluku o odobravanju kredita
donosi posebno Povjerenstvo.

Povjerenstvo iz stavka 1. ovoga članka sastoji se od 5
članova koje imenuje ministar poljoprivrede i šumarstva.

Članak 12.

Na temelju odluke o odobrenju kredita, korisnik kredita s ovlaštenom
bankom sklapa ugovor o kreditu.

Članak 13.

Korisnik kredita kod zaključivanja ugovora o kreditu prilaže:

***A Dokumente za sklapanje ugovora:***

I. FIZIČKE OSOBE:

1. osobnu iskaznicu;

2. dokaz o vlasništvu nekretnina.

II. PRAVNE OSOBE:

1. izvod iz registra ovjeren od nadležnog trgovačkog
suda;

2. odluku uprave o prihvatu kreditnog zaduženja;

3. potpisni karton ovjeren od nadležne službe
za platni promet;

4. šifru djelatnosti i matični broj subjekta.

***B Instrumente za osiguranje vraćanja kredita:***

I. FIZIČKE OSOBE:

1. izvadak iz zemljišne knjige kao dokaz da ne postoji
teret na nekretnini, a radi provedbe založnog prava u korist
Ministarstva te procjenu vrijednosti nekretnine na koju se stavlja
hipoteka (ako je iznos kre-dita veći od 40.000 kuna).

2. četiri (4) bianco mjenice potpisane od korisnika
kredita, solidarnog dužnika i dva (2) jamca. Solidarni dužnik
i prvi jamac moraju biti u radnom odnosu ili registrirani poljoprivrednici.

II. PRAVNE OSOBE:

1. solidarno i neopozivo jamstvo poslovne banke sa izjavom
»na prvi poziv« u korist Ministarstva s važnošću
do konačne otplate kredita zajedno sa sporednim potraživanjima
ili založno pravo na nekretnine;

2. mjenice korisnika kredita.

Članak 14.

Sredstvima naknade podmiruju se i bankarski i administrativni
troškovi vezani za odobrenje i korištenje ovih sredstava
kao i troškovi platnog prometa.

Članak 15.

Korisnik kredita dužan je odobrena sredstva koristiti isključivo
za namjenu za koju su odobrena, a za korištenje kredita dostavljaju
izvorne dokumente.

Kontrolu namjenskog korištenja kredita obavlja Ministarstvo.

U slučaju nenamjenskog korištenja sredstava i prilaganja
neistinite dokumentacije u svrhu odobrenja i korištenja sredstava,
Ministarstvo i ovlaštena poslovna banka najkasnije u roku
od 15 dana od dana saznanja za nenamjensko korištenje ili
neistinitu dokumentaciju, tražit će povrat cjelokupnog
iznosa kredita sa sporednim potraživanjima i zateznim kamatama
u visini zakonom propisanih.

Kredit se otkazuje pismenim putem uz otkazni rok od 15 dana računajući
od dana dostave otkaza.

Članak 16.

Danom stupanja na snagu ovog Pravilnika prestaje vrijediti Pravilnik
o uvjetima i načinu korištenja sredstava naknade koja
se plaća zbog promjene namjene poljoprivrednog zemljišta
»Narodne novine« br. 55/98.

Članak 17.

Ovaj Pravilnik stupa na snagu danom objave u »Narodnim novinama«.

Klasa: 011-02/99-1/59
Urbroj: 525-01-99-01
Zagreb, 12. svibnja 1999.

Ministar
poljoprivrede i šumarstva
**mr. sc. Ivan Ðurkić,** v. r.

Pravilnik, NN 50/1999-946